21β. ΑΠΟΦΑΣΙΣ ΥΠΟΥΡΓΟΥ ΕΜΠΟΡΙΟΥ Αριθ. 54684 της 25 Αυγ./7 Σεπτ. 1953 Περί εξαγωγής Κορινθιακής σταφίδος παραγωγής Ζακύνθου και Κεφαλληνίας εκ των λιμένων Πατρών και Κατακώλου. Έχοντες υπ’ όψιν τας διατάξεις του Α.Ν. 892/4.10.39 «περί σημάτων σταφίδος και τροποποιήσεως διατάξεών τινων της περί Α.Σ.Ο. Νομοθεσίας», λαβόντες υπ’ όψιν τας εκ των σεισμών δημιουργηθείσας ανωμαλίας εις τας νήσους Ζάκυνθον και Κεφαλληνίαν και το γεγονός ότι, κατόπιν της δημοσιεύσεως του Ν.Δ. 2490/31.7.1953 «περί τροποποιήσεως και συμπληρώσεως της περί Αυτονόμου Σταφιδικού Οργανισμού και περί Κορινθιακής σταφίδος Νομοθεσίας» το σταφιδεμπόριον προέβη εις προπωλήσεις σταφίδος με σήμα «Ζάκυνθος» και «Κεφαλληνία» και την ανάγκην εκπληρώσεως των τοιούτων υποχρεώσεων, αποφασίζομεν: Ορίζομεν όπως, υπ’ ευθύνη της Κυβερνήσεως, επιτρέπεται κατά παρέκκλισιν του εν προοιμίω της παρούσης μνημονευομένου Α.Ν. 892, η εξαγωγή σταφίδος εκ των λιμένων Πατρών ή Κατακώλου με σήμανσιν «Ζάκυνθος» ή «Κεφαλληνία» εφ’ όσον η ούτως σημαινομένη σταφίς προέρχεται αποκλειστικώς από σταφίδα παραγωγής των νήσων Ζακύνθου ή Κεφαλληνίας αναλόγως. Η παρούσα, ης η ισχύς άρχεται από σήμερον και κυρωθήσεται δια Νόμου, δημοσιευθήτω δια της Εφημερίδος της Κυβερνήσεως. Δια της υπ’ αριθ. 56551 της 5 Σεπτ./12 Οκτ. 1953 αποφάσεως επετράπη η εξαγωγή σταφίδος παραγωγής Ζακύνθου και Κεφαλληνίας και εκ του λιμένος Καλαμών, εφαρμοζομένων των εν τη ανωτέρω αποφάσει οριζομένων. Δια της υπ’ αριθ. 66311 της 4/16 Νοεμ. 1953 αποφάσεως των Υπ. Οικον., Εμπορίου και Γεωργίας επετράπη η υπό Γεωργικών Συνεταιρισμών ή Ενώσεως τούτων εισαγωγή κορινθιακής σταφίδος παραγωγής των περιφερειών Πατρών ή Κορινθίας εις την επαρχίαν Αιγιαλείας προς επεξεργασίαν και συσκευασίαν εις το εν Αιγίω σταφιδεργοστάσιον της Παναιγιαλείου Ενώσεως Συνεταιρισμών, υπό τον έλεγχον του Α.Σ.Ο. και μετά την συσκευασίαν και σήμανσιν προς εξαγωγήν εκ του λιμένος Αιγίου. Εν συνεχεία δια της υπ’ αριθ. 44507 της 24/31 Οκτ. (αναδημ. 18 Νοεμ.) 1955 αποφάσεως Υπ. Οικον., Εμπορίου και Γεωργίας επετράπη η υπό της Ενώσεως Γεωργ. Συνεταιρισμών Κεφαλληνίας μεταφορά κορινθ. σταφίδος παραγωγής Κεφαλληνίας εις Πάτρας ή Αίγιον προς επεξεργασίαν και συσκευασίαν, μετά δε την σήμανσιν δια του σήματος «Κεφαλληνία» προς εξαγωγήν δια του λιμένος Πατρών ή Αιγίου, υπό τον έλεγχον και ευθύνην του Α.Σ.Ο. 